Je Alix de Bers, fame mons. Perron de Goncent, chevalier, fais savoir à touz... que je, en recumpensacion des biens, de servises et de dons fait à moy et à mes devantiers dou noble baron mons. Jehan de Chalon, signour d’Arlay, et especialment pour dons que lidiz bers a fait à moy de vint livres d’estevenens, lesquex je ay eues et receues de luy, ay doné et done, pour moy et pour les miens, adit noble baron mons. Jehan de Chalon et à ses hoirs, permagnablement, sans rapeler, le mès Jehan de Sancenens et toutes les appendises doudit mès, en quelque maniere que il s’estendent, c’est à savoir en bois, en pré, en chans, en homes, en pescheries et en cours d’aigues, en terres arables et non arables, et don touz autres droit que avoir puis oudit mès et es appendises de celuy... Ceste donacion je, lidite Alix, ai faite par l’exprex commandement et par la propre volunté de mon amé mari, mons. Perron de Goncent, chevalier devantdit. Et je, lidiz Perron de Concen (sic), qui de ceste donacion faire doudit mès Jehan de Sancenens et de toutes les appendices d’iceluy ay doné plain pooir à ladite Alix, ma fame, ladite donacion j’ay volu et outroié et m’i suis consenti... En tesmoing de laquel chose, je, lidite Alix, et je, lidiz Pierres de Conceit (sic), ses mariz, havons requis les seaux des religiouses persones et honestes frere Renaut, par la grace de Deu abbé de Baume, et de frere Rogiers, priours de Lons, estre posez en ces presentes lettres... Faites l’an de grace corrant par mil doux cenz octante et dix, ou mois de jugnet.